b'\n_START_ARTICLE_\nCarl Gotthard Langhans\n_START_PARAGRAPH_\nCarl Gotthard Langhans (15. joulukuuta 1732 Landshut, Sleesia \xe2\x80\x93 1. lokakuuta 1808 Gr\xc3\xbcneiche, l\xc3\xa4hell\xc3\xa4 Breslauta) oli preussilainen arkkitehti. H\xc3\xa4net t\xc3\xb6idens\xc3\xa4 joukkoon lukeutuu varhaisimpia saksalaisen uusklassisen arkkitehtuurin edustajia. Parhaiten Langhans tunnetaan Berliinin Brandenburgin portin suunnittelijana._NEWLINE_Langhans oli koulutukseltaan matemaatikko ja juristi, ja h\xc3\xa4n ryhtyi arkkitehdiksi itseoppineena. H\xc3\xa4nt\xc3\xa4 innoittivat muun muassa Vitruviuksen teos De architectura sek\xc3\xa4 Johann Joachim Winckelmannin kirjat antiikin taiteesta. Langhans ehti jo saada tunnustusta rakennusmestarina, ennen kuin suoritti v\xc3\xa4ltt\xc3\xa4m\xc3\xa4tt\xc3\xb6m\xc3\xa4t arkkitehdin perusopinnot Italiassa tilaajansa Hatzfeldin ruhtinaan varoilla. My\xc3\xb6hemmin h\xc3\xa4n teki Preussin kuninkaan my\xc3\xb6nt\xc3\xa4mill\xc3\xa4 varoilla opintomatkoja my\xc3\xb6s Englantiin, Hollantiin ja Ranskaan. Langhansista tuli vuonna 1775 Breslaun kaupungin ylirakennusmestari. Kuningas Fredrik Vilhelm II kutsui h\xc3\xa4net 1788 Berliiniin hovin rakennusviraston ylijohtajaksi. Tunnetuimmat ty\xc3\xb6ns\xc3\xa4 h\xc3\xa4n suunnitteli t\xc3\xa4t\xc3\xa4 seuranneina vuosina._NEWLINE_Langhansin arkkitehtuuri sijoittuu t\xc3\xa4ysbarokin ja uusklassismin v\xc3\xa4livaiheeseen, ja h\xc3\xa4n yhdisteli piirteit\xc3\xa4 eri tyyleist\xc3\xa4. Omaa persoonallista tyyli\xc3\xa4 h\xc3\xa4nelle ei syntynyt. Charlottenburgin linnan puistossa sijaitseva n\xc3\xa4k\xc3\xb6torni (1788\xe2\x80\x931790) sis\xc3\xa4lt\xc3\xa4\xc3\xa4 viel\xc3\xa4 viittauksia barokkiin, mutta esimerkiksi Ateenan Akropoliin Propylaiaan viittaava Brandenburgin portti (1791) edustaa jo uusklassismia. Uusklassistinen oli my\xc3\xb6s h\xc3\xa4nen Berliinin Gendarmenmarktille suunnittelemansa saksalainen kansallisteatteri (1800\xe2\x80\x931802), jonka paikalla on nyky\xc3\xa4\xc3\xa4n Schinkelin suunnittelema uudempi rakennus. Brandenburgin portti kohosi Saksan kansallissymboliksi vasta Langhansin kuoleman j\xc3\xa4lkeen Napoleonin sotien seurauksena.'